
Text rozhodnutia
Súd: Krajský súd Prešov Spisová značka: 19CoE/126/2015 Identifikačné číslo súdneho spisu: 8715200709 Dátum vydania rozhodnutia: 28. 01. 2016 Meno a priezvisko sudcu, VSÚ: JUDr. Zlata Simková ECLI: ECLI:SK:KSPO:2016:8715200709.1 Uznesenie Krajský súd v Prešove v exekučnej veci oprávneného Intrum Justitia Debt Finance AG, Industriestrasse 13C, 6300 Zug, Švajčiarsko, IČO: CHE-100.023.266, proti povinnej: Q. E., nar. XX.XX.XXXX, bytom B., V. XX/X, štátnej občianke W. republiky, o vymoženie 857,35 eura s príslušenstvom, o odvolaní oprávneného proti uzneseniu Okresného súdu Poprad č. k. 20Er/28/2015-10 zo dňa 26.02.2015 jednohlasne takto r o z h o d o l : O d m i e t a odvolanie. o d ô v o d n e n i e : Napadnutým uznesením súd prvého stupňa zamietol žiadosť súdneho exekútora o udelenie poverenia na vykonanie exekúcie zo dňa 20.01.2015 a doručenej Okresnému súdu Poprad dňa 28.01.2015. Proti tomuto uzneseniu podal odvolanie oprávnený. Žiadal ho v celom rozsahu zrušiť a vrátiť vec súdu prvého stupňa na ďalšie konanie. Krajský súd v Prešove, ako odvolací súd skôr, než sa zaoberal vecnou správnosťou napadnutého rozsudku, skúmal, či odvolanie bolo podané včas. Odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje (§ 204 ods. 1 veta prvá Občianskeho súdneho poriadku). Do plynutia lehoty sa nezapočítava deň, keď došlo k skutočnosti určujúcej začiatok lehoty. Lehoty určené podľa týždňov, mesiacov alebo rokov končia sa uplynutím toho dňa, ktorý sa svojím označením zhoduje s dňom, keď došlo k skutočnosti určujúcej začiatok lehoty, a ak ho v mesiaci niet, posledným dňom mesiaca. Ak koniec lehoty pripadne na sobotu, nedeľu alebo sviatok, je posledným dňom lehoty najbližší nasledujúci pracovný deň. Lehota je zachovaná, ak sa posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť (§ 57 ods. 1, 2, 3 Občianskeho súdneho poriadku). Právnemu zástupcovi oprávneného bolo uznesenie súdu prvého stupňa, podľa údajov na doručenke doporučenej zásielky doručené do vlastných rúk dňa 09.03.2015. Nasledujúceho dňa (10.03.2015) začala plynúť lehota na odvolanie (§ 57 ods. 1 OSP). Posledným dňom na podanie odvolania bol deň 24.03.2015. Odvolanie bolo odvolateľom podané na pošte až dňa 26.03.2015, teda až po lehote. Odvolací súd odmietne odvolanie, ktoré bolo podané oneskorene (§ 218 ods. 1 písm. a) Občianskeho súdneho poriadku). Pretože odvolanie podané oprávneným bolo podané oneskorene, bolo v zmysle citovaného zákonného ustanovenia odvolacím súdom odmietnuté. Poučenie: Proti tomuto uzneseniu odvolanie nie je prípustné.

